เงินฝากกระฉูดเหตุใช้ดอกเบี้ยสูงล่อ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

5เดือนแรกเพิ่มเฉียด9หมื่นล. ตุนรับมือรัฐเอกชนแย่งกู้เงิน
โพสต์ทูเดย์ — 5 เดือนแรกเงินฝากพุ่งกระฉูด เหตุธนาคารพาณิชย์แห่ออกเงินฝากพิเศษดอกเบี้ยสูง
ศูนย์วิจัยกสิกรไทยได้รวบรวมข้อมูลสภาพคล่องของระบบธนาคาร พาณิชย์ไทยที่ประกอบด้วยธนาคารพาณิชย์ไทย 14 แห่ง ณ สิ้นเดือน พ.ค.นี้ พบว่ายอดสินเชื่อและเงินฝากบ่งชี้ถึงสภาพคล่องที่เพิ่มขึ้น โดยยอดเงินให้สินเชื่อสุทธิ (หักค่าเผื่อหนี้สงสัยจะสูญ) มีจำนวน 5.98 ล้านล้านบาท เพิ่มขึ้น 8.95 หมื่นล้านบาท จากระดับ 5.89 ล้านล้านบาท ณ สิ้นเดือน เม.ย. ถึงแม้ว่าเหตุการณ์ทางการเมืองจะทวีความรุนแรงมากขึ้นในช่วงดังกล่าวก็ตาม 
อย่างไรก็ดี ยอดเงินฝากเพิ่มขึ้นมากกว่า โดยเพิ่มขึ้นถึง 1.2 แสนล้านบาท จาก 6.52 ล้านล้านบาท ณ สิ้นเดือน เม.ย. มาอยู่ที่จำนวน 6.64 ล้านล้านบาท ณ สิ้นเดือน พ.ค. (ตามการเพิ่มขึ้นของเงินฝากในทุกกลุ่มธนาคาร โดยเฉพาะกลุ่มธนาคารขนาดใหญ่) ซึ่งเป็นผลจากการที่ธนาคารพาณิชย์ยังคงมีการนำเสนอผลิตภัณฑ์เงินออมที่ให้ผลตอบแทนจูงใจออกมาอย่างต่อเนื่อง ส่วนหนึ่งเพื่อรองรับสินเชื่อที่ยังคงเติบโตได้แม้มีเหตุการณ์ การเมือง 
รวมทั้งเป็นการเตรียมการรับมือกับการออกพันธบัตรออมทรัพย์ไทยเข้มแข็งของกระทรวงการคลัง และการนำเสนอหุ้นกู้ของภาคเอกชนในเดือน มิ.ย.นี้ 
นอกจากนั้น ยังเป็นการบริหารจัดการสภาพคล่องเพื่อรองรับทิศทางขาขึ้นของอัตราดอกเบี้ยในระบบการเงินในระยะถัดไปด้วย
ทั้งนี้ ในช่วง 5 เดือนแรกของปี 2553 สภาพคล่องของธนาคารพาณิชย์ไทยโดยรวมปรับลดลงจาก ณ สิ้นปี 2552 ตามการเพิ่มขึ้นของสินเชื่อที่มีขนาดมากกว่าเงินฝาก โดยในช่วง 5 เดือนแรกของปี เงินให้สินเชื่อสุทธิ เมื่อหักค่าเผื่อหนี้สงสัยจะสูญเพิ่มขึ้นถึง 1.97 แสนล้านบาท ขณะที่เงินฝากเพิ่มขึ้น 1.34 แสนล้านบาท 
สภาพคล่องดังกล่าวลดลงในอัตราที่น้อยลงเมื่อเทียบกับในช่วง 4 เดือนแรกของปี ที่สินเชื่อเพิ่มขึ้นด้วยขนาดที่มากกว่าเงินฝากค่อนข้างมาก โดยในช่วง 4 เดือนแรกของปี สินเชื่อสุทธิเพิ่มขึ้น 1.08 แสนล้านบาท ส่วนเงินฝากเพิ่มขึ้นเพียง 1.4 หมื่นล้านบาท อันเป็นผลจากการระดมเงินฝากจำนวนมากของธนาคารพาณิชย์ในเดือน พ.ค. หลังจากมีเงินฝากบางส่วนต้องถูกโอนเข้าสู่บัญชีภาครัฐในช่วงก่อนหน้า
ศูนย์วิจัยกสิกรไทยยังระบุว่า ด้านสินทรัพย์สภาพคล่องในงบดุลของธนาคารพาณิชย์ไทย รวมเงินสด เงินลงทุนสุทธิในตลาดเงินระยะสั้น และเงินลงทุนสุทธิในหลักทรัพย์ก็เพิ่มขึ้นเช่นกัน โดยสิ้นเดือน พ.ค. สภาพคล่องดังกล่าวมีถึง 2.21 ล้านล้านบาท อันเป็นผลจากการเพิ่มขึ้นของเงินลงทุนสุทธิในตลาดเงินระยะสั้นและเงินสด การเพิ่มขึ้นของสภาพคล่องในความหมายกว้างดังกล่าว เกิดขึ้นจากการเพิ่มขึ้นของสภาพคล่องในทุกกลุ่มธนาคาร 
กล่าวโดยสรุปแล้ว การที่ธนาคารพาณิชย์ยังคงมีการนำเสนผลิตภัณฑ์ เงินออมพิเศษที่ให้ผลตอบแทนจูงใจออกมาอย่างต่อเนื่อง ได้ส่งผลให้เงินฝากปรับเพิ่มขึ้นค่อนข้างมาก